„ NÁVRH“

Obec Perín-Chym v súlade  § 6 ods. 1 zákona č. 369/1990 Zb. o obecnom zriadení v znení neskorších zmien a doplnkov vydáva

**VŠEOBECNÉ ZÁVÄZNÉ NARIADENIE OBCE**

**Perín – Chym**

**Č. 1/ 2021**

**o organizácii a podmienkach miestneho referenda**

/ ďalej len **„Nariadenie“ /**

Obecné zastupiteľstvo obce Perín – Chym ( ďalej aj ako „**Obec**“ ) v zmysle § 4 ods. 3 písm. m) , § 4 ods. 5 písm. a) bod 4, § 11 ods. 4 písm. g) a § 11 a) Zákona č. 369/1990 Zb. o obecnom zriadení v znení neskorších zmien a doplnkov ( ďalej aj ako „Zákon o obecnom zriadení“ ) a podľa Zákona č. 180/2014 Z.z. o podmienkach výkonu volebného práva a o zmene a doplnení niektorých zákonov ( ďalej aj ako „Zákon o podmienkach výkonu volebného práva“) sa uznieslo na tomto Nariadení.

**Čl. I**

**ÚVODNÉ USTANOVENIA**

1. Týmto Nariadením sa upravujú podrobnosti o organizácii miestneho referenda v Obci vyhláseného zastupiteľstvom Obce Perín-Chym podľa Zákona o obecnom zriadení.
2. Miestne referendum je hlasovanie obyvateľov Obce o otázkach života a rozvoja Obce. Miestnym referendom prejavujú k hlasovaniu oprávnené osoby svoj názor a podieľajú sa takto sa na samospráve a rozvoji Obce.
3. Obecné zastupiteľstvo Obce vyhlasuje miestne referendum z dôvodov a v súlade s ustanovením § 11a Zákona o obecnom zriadení v jeho platnom znení. Obecné zastupiteľstvo môže vyhlásiť miestne referendum aj pred rozhodnutím o ďalších dôležitých veciach samosprávy Obce.
4. Návrh na vyhlásenie referenda môže predniesť starosta alebo poslanec alebo skupina poslancov, prípadne sa môže vyhlásiť z dôvodov na základe petície občanov pri splnení podmienok podľa Zákona o obecnom zriadení a v súlade s ustanoveniami Zákona č. 85/1990 Zb. o petičnom práve v znení neskorších predpisov. Návrh na vyhlásenie miestneho referenda musí byť prerokovaný na Obecnom zastupiteľstve.
5. Otázka, alebo otázky predložené na rozhodnutie v miestnom referende musia byť formulované jednoducho, zrozumiteľne, jednoznačne a tak, aby na ne bolo možné jednoznačne odpovedať „áno“ alebo „nie“ určeným spôsobom. Podrobnejšie ozrejmenie predloženej otázky sa môže uviesť v prílohe otázky, ktorá je súčasťou uznesenia obecného zastupiteľstva o vyhlásení miestneho referenda.
6. Osobou oprávnenou zúčastniť sa miestneho referenda a s právom hlasovania je v miestnom referende obyvateľ Obce:
* s trvalým pobytom v Obci Perín-Chym, ktorý je oprávnený voliť v zmysle ustanovení Zákona o podmienkach výkonu volebného práva,
* s dovŕšením 18 rokov veku najneskôr v deň konania miestneho referenda,
* u ktorého neexistuje zákonom ustanovené obmedzenie osobnej slobody z dôvodov ochrany verejného zdravia ani mu nebránia iné prekážky vo výkone volebného práva podľa Zákona o podmienkach výkonu volebného práva a podľa osobitných právnych predpisov,

( ďalej primerane aj ako „oprávnený volič“).

1. Miestne referendum sa v Obci koná v jeden určený deň, spravidla v sobotu alebo v určený deň od 07:00 do 22:00 hodiny, ak Obecné zastupiteľstvo v uznesení o vyhlásení miestneho referenda neurčí inak.
2. Obecné zastupiteľstvo Obce vyhlási miestne referendum prijatím uznesenia o vyhlásení miestneho referenda. Na prijatie tohto uznesenia sa vyžaduje nadpolovičná väčšina hlasov prítomných poslancov obecného zastupiteľstva a prijaté uznesenie o vyhlásení miestneho referenda obsahuje najmä:
	1. deň a čas konania miestneho referenda,
	2. vymedzenie okrskov, miest i miestností pre hlasovanie v referende,
	3. ozrejmenie dôvodu vyhlásenia referenda a zákonné ustanovenie, na základe ktorého sa miestne referendum vyhlasuje,
	4. otázku alebo otázky, ktoré sa obyvateľom obce predkladajú na rozhodnutie a spôsob úpravy hlasovacieho lístka,
	5. spôsob oznámenia o vyhlásení miestneho referenda,
	6. určenie lehoty na vytvorenie každej komisie pre miestne referendum a na ich prvé zasadanie,
	7. určenie lehoty na vytvorenie okrskov na konanie miestneho referenda a určenie hlasovacích miestností,
	8. deň a čas zasadnutia obecného zastupiteľstva na prerokovanie výsledkov hlasovania v miestnom referende a s náležitým časovým predstihom pre včasné vyhlásenie výsledkov,
	9. spôsob vyhlásenia výsledkov hlasovania v miestnom referende,
	10. deň prijatia uznesenia alebo deň o prijatí petície,
	11. iné údaje podľa tohto Nariadenia a ďalšie údaje bližšie upravujúce podmienky konania miestneho referenda podľa určenia Obecným zastupiteľstvom a právnymi predpismi.
3. Obecné zastupiteľstvo vyhlási miestne referendum tak, aby sa uskutočnilo do 90 dní od schválenia uznesenia o vyhlásení miestneho referenda. Pri referende vyhlasovaného na základe petície musí byť pri vyhlásení miestneho referenda dodržaná lehota podľa Zákona o obecnom zriadení.
4. Obec najneskôr 15 dní pred dňom konania miestneho referenda zverejní oznámenie o vyhlásení miestneho referenda na úradnej tabuli Obce a na webovom sídle Obce, prípadne podľa určenia obecného zastupiteľstva. Oznámenie o vyhlásení miestneho referenda obsahuje najmä:
	1. dátum schválenia uznesenia obecného zastupiteľstva Obce o vyhlásení miestneho referenda alebo dátum doručenia petície,
	2. otázku alebo otázky, ktoré sa obyvateľom Obce predkladajú na rozhodnutie,
	3. miesto, dátum a čas konania miestneho referenda,
	4. spôsob úpravy hlasovacieho lístka.
	5. iné údaje podľa určenia Obecným zastupiteľstvom a právnymi predpismi.

**Čl. II**

**ORGANIZAČNÉ ZABEZPEČENIE**

**§ 1**

**Úvodné ustanovenia**

1. Na účely miestneho referenda tvorí územie Obce jeden hlasovací obvod pre referendum.
2. Na účely hlasovania a sčítania hlasov v miestnom referende sa vytvárajú tri okrsky na hlasovanie v miestnom referende, ak nebude určené inak. Územie okrsku a miestnosť na hlasovanie v každom z nich určí starosta Obce v lehote určenej obecným zastupiteľstvom. Pre vytváranie okrskov platia primerane ustanovenia Zákona o podmienkach výkonu volebného práva o volebných okrskoch.
3. Miestnosť na hlasovanie, vybavenie miestnosti a hlasovanie a potreby na vykonanie hlasovania pre komisie zabezpečí Obecný úrad.
4. Na budove, v ktorej je miestnosť na hlasovanie, bude umiestnený nápis „Miestnosť na hlasovanie v miestnom referende“.
5. Výdavky spojené s miestnym referendom sa hradia z rozpočtu Obce.

**§ 2a**

Komisie

1. Pre organizáciu miestneho referenda a zisťovanie jeho výsledkov sa vytvárajú orgány miestneho referenda, ktorými sú:

a) obecná komisia pre miestne referendum (   ďalej aj ako len ”obecná komisia” alebo „miestna komisia“ ),

b) okrskové komisie pre miestne referendum zriaďované podľa okrskov (  ďalej aj ako len “okrsková komisia” ).

Po vyhlásení miestneho referenda obecné zastupiteľstvo bezodkladne zriadi na hlasovanie a sčítavanie hlasov tieto komisie pre miestne referendum a určí lehotu na ich prvé zasadnutie.

1. Členom obecnej a okrskovej komisie môže byť len oprávnený volič.  Prvé zasadnutie každej komisie zvoláva starosta Obce v lehote určenej obecným zastupiteľstvom.
2. Člen každej komisie sa ujíma funkcie zložením sľubu tohto znenia “*Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky a zákonmi.“*
3. Komisia je uznášaniaschopná ak je prítomná nadpolovičná väčšina všetkých jej členov a na platnosť a prijatie uznesenia je potrebná nadpolovičná väčšina prítomných členov.  V prípade rovnosti hlasov sa považuje návrh za zamietnutý.  O prijatých uzneseniach každá komisia vyhotovuje zápisnicu.

 Na prvom zasadnutí komisie určí žreb z členov komisie jej predsedu a podpredsedu a žrebovanie riadi najstarší člen komisie. Zapisovateľa komisie, ktorý nie je členom komisie, menuje starosta Obce spravidla zo zamestnancov Obecného úradu, inak sa zapisovateľ komisie sa ustanoví v súlade s osobitnými právnymi predpismi, najmä podľa Zákona o podmienkach výkonu volebného práva.

1. Okrem iných prípadov urečených právnymi predpismi Slovenskej republiky, funkcia člena komisie zaniká doručením písomného odvolania subjektom, ktorý ho do komisie delegoval alebo doručením písomného vzdania sa členstva v komisii.  Funkcia člena zaniká aj v prípade ak člen okrskovej komisie nie je prítomný minimálne jednu hodinu pred začiatkom hlasovania v okrsku.
2. Pri zániku funkcie člena komisie Obecný úrad zabezpečí, aby na jeho miesto nastúpil náhradník.  Ak v dôsledku zániku funkcie člena komisie klesne počet členov komisie pod päť a uprázdnené miesto nie je možné obsadiť náhradníkom,  starosta Obce vymenuje člena komisie z radov oprávnených voličov tak aby počet členov komisie bol najmenej päť.
3. Členovia komisie sú povinní zachovávať mlčanlivosť o spracuvávaných osobných údajoch fyzických osôb v súvislosti s referendom

**§ 2b**

**Obecná komisia pre miestne referendum**

1. Obecná ( miestna ) komisia má minimálne 5 členov. Do každej komisie deleguje jedného člena a jedného náhradníka a) starosta, b) každá politická strana, ktorá je zastúpená v zastupiteľstve, c) nezávislí poslanci, ak sú zastúpení v zastupiteľstve, d) petičný výbor, ak bolo miestne referendum vyhlásené na základe petície ( ďalej aj ako **„**oprávnený subjekt“). Ak sa nezávislí poslanci nezhodnú na jednom členovi komisie a jednom náhradníkovi jednomyseľne, určia ich hlasovaním. Ak nezávislí poslanci tvoria najmenej jednu polovicu poslancov, majú právo delegovať dvoch členov komisie a dvoch náhradníkov. Ak komisia nie je v tomto počte vytvorená spôsobom, vymenuje zostávajúcich členov starosta Obce.
2. Najneskôr v lehote určenej v uznesení o vyhlásení miestneho referenda starostovi Obce oznámi oprávnený subjekt meno, priezvisko, adresu trvalého pobytu a telefonický kontakt delegovaného člena náhradníka do obecnej komisie. Zapisovateľa komisie, ktorý nie je jej členom, menuje starosta Obce spravidla zo zamestnancov Obecného úradu.
3. Obecná ( miestna ) komisia:
	1. dozerá na dodržiavanie právnych predpisov pri príprave a konaní miestneho referenda,
	2. rozhoduje o sťažnostiach na postup okrskových komisií,
	3. zisťuje výsledky hlasovania na území Obce,
	4. odovzdá zápisnicu o výsledku hlasovania v jednom vyhotovení,
	5. plní ďalšie úlohy, ktoré jej vyplývajú z tohto Nariadenia a právnych predpisov.

**§ 2c**

**Okrsková komisia pre miestne referendum**

1. Územie okrsku a miestnosť na hlasovanie v každom okrsku určí starosta Obce v lehote určenej v uznesení obecného zastupiteľstva pri vyhlásení miestneho referenda.
2. Okrsková komisia má minimálne päť členov. Do každej komisie deleguje jedného člena a jedného náhradníka a) starosta, b) každá politická strana, ktorá je zastúpená v zastupiteľstve, c) nezávislí poslanci, ak sú zastúpení v zastupiteľstve, d) petičný výbor, ak bolo miestne referendum vyhlásené na základe petície ( ďalej aj ako „oprávnený subjekt“). Ak sa nezávislí poslanci nezhodnú na jednom členovi komisie a jednom náhradníkovi jednomyseľne, určia ich hlasovaním. Ak nezávislí poslanci tvoria najmenej jednu polovicu poslancov, majú právo delegovať dvoch členov komisie a dvoch náhradníkov. Ak komisia nie je v tomto počte vytvorená spôsobom, vymenuje zostávajúcich členov starosta Obce.
3. Okrsková komisia:
	1. zabezpečuje riadny priebeh hlasovania, najmä dozerá na správne odovzdávanie hlasovacích lístkov,
	2. vykonáva sčítanie  hlasov v okrsku,
	3. vyhotoví a odovzdám zápisnicu o priebehu a výsledku hlasovania obecnej komisii,
	4. plní ďalšie úlohy vyplývajúce z tohto Nariadenia a právnych predpisov.

**§ 3**

 **Zoznamy na hlasovanie**

1. Obec vyhotoví zo stáleho zoznamu voličov zoznamy oprávnených voličov pre hlasovanie v miestnom referende v jednotlivých okrskoch. Tieto zoznamy odovzdá komisiám najneskôr dve hodiny pred začatím hlasovania. Do zoznamu komisia dopíše v deň hlasovania obyvateľa Obce:
	1. ktorý platným preukazom totožnosti preukáže, že má trvalý pobyt v mieste, ktoré patrí do okrsku,
	2. na základe rozhodnutia súdu alebo inej právnej skutočnosti zakladajúce právo tejto osoby hlasovať v miestnom referende.

**§ 4**

**Hlasovacie lístky**

1. Oprávnený volič dostane hlasovací lístok v miestnosti na hlasovanie v deň konania hlasovania. Obec zabezpečí, aby boli hlasovacie lístky doručené v deň konania hlasovania každej okrskovej komisii.
2. Na hlasovacom lístku pre miestne referendum musí byť uvedené:
	1. deň konania hlasovania,
	2. otázka s vytlačenými rámčekmi, z ktorých jeden je nadpísaný slovom "áno" a druhý slovom "nie",
	3. poučenie o spôsobe hlasovania,
	4. odtlačok pečiatky Obce.

**§ 5a**

**Hlasovanie**

1. Oprávnený volič hlasuje osobne, zastúpenie nie je prípustné. Hlasovanie je tajné.
2. Oprávnený volič hlasuje v okrsku, do ktorého podľa miesta trvalého pobytu patrí.
3. Volič po príchode do volebnej miestnosti preukazuje svoju totožnosť občianskym preukazom, cestovným pasom alebo pobytovým preukazom občana/preukazom o trvalom pobyte v Obci a odkontrolujú sa všetky údaje uvedené o ňom v zozname voličov, ak ďalej nie je uvedené inak. Komisia zakrúžkuje poradové číslo voliča v zozname voličov a vydá mu hlasovací lístok a obálku po vykonaní záznamu v zozname voličov. Volič na požiadanie potvrdí prevzatie hlasovacieho lístka a obálky podpisom v zozname voličov. Ak volič nepreukáže svoju totožnosť do skončenia hlasovania, hlasovanie sa mu neumožní.
4. Volič hlasuje odovzdaním hlasovacieho lístka, ktorý upraví spôsobom uvedeným na hlasovacom lístku. Na hlasovacom lístku v príslušnom rámčeku značkou „ X“ alebo iným určeným spôsobom vyznačí, že odpovedá „ áno“ alebo „ nie“ . Volič hlasuje tak, že po opustení osobitného priestoru na úpravu hlasovacích lístkov vkladá obálku pred okrskovou volebnou komisiou do volebnej schránky.
5. Volič, ktorý nemôže sám upraviť hlasovací lístok pre zdravotné postihnutie alebo preto, že nemôže čítať alebo písať a oznámi pred hlasovaním túto skutočnosť okrskovej volebnej komisii, má právo vziať so sebou do osobitného priestoru na úpravu hlasovacích lístkov inú osobu spôsobilú upraviť hlasovací lístok podľa jeho pokynov a zákona a vložiť ju do obálky; takouto osobou nemôže byť člen okrskovej volebnej komisie. Obidve osoby pred vstupom do osobitného priestoru na úpravu hlasovacích lístkov člen okrskovej volebnej komisie poučí o spôsobe hlasovania a o skutkovej podstate trestného činu marenia prípravy a priebehu referenda.
6. Volič, ktorý nemôže pre zdravotné postihnutie sám vložiť obálku do volebnej schránky, môže požiadať, aby obálku do volebnej schránky vložila iná osoba, nie však člen okrskovej volebnej komisie.
7. O hlasovaní do prenosnej schránky platia primerane ustanovenia § 24 ods. 7 Zákona o podmienkach výkonu volebného práva.
8. Hlasovací lístok je neplatný, ak je pretrhnutý na dve alebo viacero častí, alebo ak je vyplnený spôsobom odlišným, než je uvedený v Nariadení, Zákone o podmienkach výkonu volebného práva alebo ak nie je vyplnený vôbec.
9. Výsledky miestneho referenda sú platné, ak sa na ňom zúčastnila aspoň polovica oprávnených voličov a ak bolo rozhodnutie prijaté nadpolovičnou väčšinou platných hlasov účastníkov miestneho referenda. O platnosti hlasovania a hlasovacieho lístku rozhoduje s konečnou platnosťou okrsková komisia.
10. Volič je povinný odložiť nepoužité hlasovacie lístky alebo nesprávne upravené hlasovacie lístky do zapečatenej schránky na odloženie nepoužitých alebo nesprávne upravených hlasovacích lístkov; ak ide o hlasovanie mimo volebnej miestnosti, volič nepoužité hlasovacie lístky alebo nesprávne upravené hlasovacie lístky znehodnotí pred členmi okrskovej volebnej komisie.

**§ 5b**

**Sčítavanie hlasov a Zápisnica o priebehu a výsledkoch hlasovania v okrsku**

1. Po vyhlásení hlasovania za ukončené dá predseda okrskovej komisie zapečatiť nepoužité hlasovacie lístky a potom dá otvoriť schránky na odovzdanie hlasovacích lístkov. Pri použití prenosnej schránky na odovzdanie hlasovacích lístkov bude obsah schránok po otvorení zmiešaný okrskovú komisiou.
2. Po otvorení schránky na hlasovanie okrsková komisia vylúči prípady neplatného hlasovania a zistí:
	1. celkový počet odovzdaných hlasovacích lístkov,
	2. počet neplatných hlasovacích lístkov, ktoré vylúči z ďalšieho sčítania,
	3. počet platných hlasovacích lístkov,
	4. počet hlasov „áno“ a počet hlasov „nie“ ku každej otázke.
3. Okrsková komisia vyhotoví v dvoch rovnopisoch zápisnicu o priebehu a výsledkoch hlasovania v okrsku ( ďalej aj „Okrsková zápisnica“ ), ktorú podpíše predseda podpredseda a ostatní členovia komisie. Dôvody prípadného odmietnutia podpisu sa v zápisnici poznamenajú. V tejto zápisnici bude uvedené:
	1. čas začatia a skončenia hlasovania, prípadne jeho prerušenie a trvanie,
	2. počet oprávnených voličov zapísaných v okrsku do zoznamu,
	3. počet oprávnených voličov, ktorým sa vydali hlasovacie lístky,
	4. počet odovzdaných hlasovacích lístkov,
	5. počet odovzdaných platných a počet odovzdaných neplatných hlasovacích lístkov,
	6. počet hlasov „áno“ a počet hlasov „nie“ ku každej jednotlivej otázke tvoriacej predmet hlasovania v referende.
4. K Okrskovej zápisnici okrsková komisia priloží stručnú správu o obsahu sťažností, ktoré sa jej doručili a o uzneseniach, ktoré k nim prijala. Po podpísaní oboch rovnopisov tejto zápisnice predseda okrskovej komisie odovzdá jeden rovnopis tejto zápisnice na Obecný úrad. Predseda okrskovej komisie taktiež odovzdá dokumentáciu z činnosti komisie, vrátane za zapečatených hlasovacích lístkov a jedného rovnopisu Okrskovej zápisnice poverenému zamestnancovi Obce. Okrsková komisia ukončí svoju činnosť na základe pokynu miestnej komisie, spravidla po potvrdení správne vyhotovenej zápisnice o výsledkoch hlasovania v okrsku.

**§ 5c**

**Zápisnica o priebehu a výsledkoch hlasovania v miestnom referende**

1. Obecná ( miestna ) komisia preskúma Okrskové zápisnice z jednotlivých okrskov a na ich základe zisťuje výsledky hlasovania v miestnom referende v Obci.
2. Obecná komisia vyhotoví v dvoch rovnopisoch zápisnicu o priebehu a výsledkoch hlasovania v miestnom referende na území Obce ( ďalej aj ako „Obecná zápisnica“ ), ktorú podpíše predseda, podpredseda a ostatní členovia Obecnej komisie. Dôvody prípadného odmietnutia podpisu sa poznamenajú. V tejto v zápisnici musí byť uvedené:
	1. celkový počet  okrskov, ktoré odovzdali zápisnicu,
	2. celkový počet oprávnených voličov zapísaných v zoznamoch,
	3. celkový počet oprávnených voličov, ktorým sa vydali hlasovacie lístky,
	4. celkový počet odovzdaných hlasovacích lístkov,
	5. celkový počet odovzdaných platných hlasovacích lístkov a celkový počet neplatných hlasovacích lístkov,
	6. celkový počet hlasov „áno“ a celkový počet hlasov „nie“ ku každej jednotlivej otázke v referende.
3. Aj v tejto zápisnici Obecná komisia uvedie stručný obsah sťažností, ktoré sa jej adresovali a uznesenia, ktoré k nim prijala
4. Po podpísaní oboch rovnopisov Obecnej zápisnice odovzdá predseda obecnej komisie bezodkladne, najneskôr najbližší pracovný deň po jej podpísaní jeden rovnopis Obecnému zastupiteľstvu prostredníctvom Obecného úradu. Predseda obecnej komisie odovzdá poverenému zamestnancovi Obce aj dokumentáciu o činnosti komisie vrátane jedného rovnopisu Obecnej zápisnice o priebehu a výsledkoch hlasovania v miestnom referende.
5. Obecná komisia ukončuje svoju činnosť vyhlásením výsledkov miestneho referenda obecným zastupiteľstvom.

**§ 6**

**Vyhlásenie výsledku miestneho referenda**

1. Obecné zastupiteľstvo vyhlási výsledky miestneho referenda do troch dní od doručenia Obecnej zápisnice o priebehu a výsledkoch hlasovania v miestnom referende na úradnej tabuli Obce a na webovom sídle Obce.
2. Vyhlásenie  výsledkov  obsahuje:
	1. deň konania miestneho referenda,
	2. celkový počet oprávnených voličov zapísaných v zoznamoch voličov,
	3. celkový počet oprávnených voličov, ktorí sa zúčastnili na hlasovaní o miestnom referende,
	4. celkový počet oprávnených voličov, ktorí na otázku alebo jednotlivé otázky odpovedali „áno“ a celkový počet oprávnených voličov, ktorý na otázku alebo jednotlivé otázky odpovedali „nie“,
	5. konštatovanie, či ide o platné miestne referendum a ktorý návrh alebo návrhy boli v miestnom referende prijaté.
3. Výsledky miestneho referenda sú platné ak sa na ňom zúčastnila aspoň polovica oprávnených voličov a ak bolo  rozhodnutie prijaté nadpolovičnou väčšinou platných hlasov účastníkov miestneho referenda.
4. Za účelom vyhlásenia výsledkov referenda zvolá starosta Obce mimoriadne zasadnutie obecného zastupiteľstva tak aby sa uskutočnilo do troch dní odo dňa doručenia Obecnej zápisnice o výsledku hlasovania o miestnom referende na Obecný úrad. Ak starosta nezvolá zasadnutie včas, zasadnutie sa uskutoční na 3. deň po dni ukončenia miestneho referenda, a to v zasadacej miestnosti obecného úradu Obce so začiatkom o 14.00 hodine.

**Čl. III**

**ZÁVEREČNÉ USTANOVENIA**

1. Všetky zmeny a doplnky tohto Nariadenia podliehajú schváleniu obecného zastupiteľstva. V prípade vzniku otázok neupravených týmto Nariadením sa tieto riadia ustanoveniami právnych predpisov upravujúcich túto oblasť.
2. Obecné zastupiteľstvo Obce Perín- Chym sa uznieslo na tomto Nariadení dňa ..............2021, uznesením č..........
3. Toto Nariadenie nadobúda účinnosť 15. dňom od vyvesenia na úradnej tabuli Obce v zmysle § 6 ods. 8 Zákona č. 369/1990 Zb. o obecnom zriadení/................ . Nariadenie sa zverejňuje aj na webovom sídle Obce.

 **.......................................................**

MVDr. Ladislav Molnár, PhD.

 starosta Obce Perín-Chym

**Návrh tohto Nariadenia ( VZN ):**

* Vyvesený na úradnej tabuli Obce dňa: 01.03.2021
* Zverejnený na webovom sídle Obce dňa: 01.03.2021
* Dátum začiatku lehoty na pripomienkové konanie: 01.03.2021
* Dátum ukončenia pripomienkového konania: 15.03.2021
* Doručené pripomienky:
* Vyhodnotenie pripomienok k návrhu Nariadenia uskutočnené dňa:

**Schválené Nariadenie ( VZN ) :**

* Na rokovaní Obecného zastupiteľstva dňa:
* Vyhlásené vyvesením na úradnej tabuli Obce dňa:
* Zverejnené na webovom sídle:
* Nariadenie nadobúda účinnosť dňom:
* Nariadenie zvesené z úradnej tabule dňa: